b'\n_START_ARTICLE_\nAdrast\xc4\x97ja (palydovas)\n_START_SECTION_\nAtradimas\n_START_PARAGRAPH_\nAdrast\xc4\x97jos atrad\xc4\x97jai yra David C. Jewitt ir G. Edward Danielson. Jie naudojosi Voyager 2 zondo 1979 liepos 8 dien\xc4\x85 darytomis nuotraukomis. Nors nuotraukoje Adrast\xc4\x97ja atrod\xc4\x97 kaip paprastas ta\xc5\xa1kas, tai buvo pirmasis palydovas atrastas tarpplanetin\xc4\x97s misijos metu. Tuoj po \xc5\xa1io atradimo kitu du Jupiterio m\xc4\x97nuliai (Teb\xc4\x97 ir Metid\xc4\x97) buvo pasteb\xc4\x97ti pora savai\xc4\x8di\xc5\xb3 anks\xc4\x8diau darytose Voyager 1 nuotraukose. Galileo misija 1998 sugeb\xc4\x97jo nustatyti Adrast\xc4\x97jos dyd\xc4\xaf.\n_START_SECTION_\nFizin\xc4\x97s savyb\xc4\x97s\n_START_PARAGRAPH_\nAdrast\xc4\x97ja yra netaisyklingos formos. Jos matmenys - 20\xc3\x9716\xc3\x9714 km. Tai - ma\xc5\xbeiausias i\xc5\xa1 vidini\xc5\xb3 Jupiterio m\xc4\x97nuli\xc5\xb3. Adrast\xc4\x97jos sandara ir mas\xc4\x97 n\xc4\x97ra \xc5\xbeinomos, ta\xc4\x8diau tariant, kad jos tankis tur\xc4\x97t\xc5\xb3 b\xc5\xabti toks pat kaip Amalt\xc4\x97jos - apie 0,86 g/cm\xc2\xb3, jos mas\xc4\x97 tur\xc4\x97t\xc5\xb3 b\xc5\xabti apie 2\xc3\x9710\xc2\xb9\xe2\x81\xb5 kg. D\xc4\x97l \xc5\xbeemos nuotrauk\xc5\xb3 skyros apie palydovo pavir\xc5\xa1i\xc5\xb3 n\xc4\x97ra nieko \xc5\xbeinoma.\n_START_SECTION_\nOrbita\n_START_PARAGRAPH_\nAdrast\xc4\x97ja yra antras palydovas pagal nuotol\xc4\xaf nuo Jupiterio. Nuo planetos ji yra nutolusi 129 000 km. Orbitos ekscentricitetas ir polinkis \xc4\xaf Jupiterio pusiaujo plok\xc5\xa1tum\xc4\x85 labai nedideli - atitinkamai 0,0015 ir 0,03\xc2\xb0. D\xc4\x97l potvynini\xc5\xb3 j\xc4\x97g\xc5\xb3 palydovas su planeta yra pilnai sinchronizav\xc4\x99si - Adrast\xc4\x97jos apskriejimo aplink Jupiter\xc4\xaf ir apsisukimo apie savo a\xc5\xa1\xc4\xaf periodai sutampa (ji visada atsisukusi \xc4\xaf Jupiter\xc4\xaf ta pa\xc4\x8dia puse). _NEWLINE_Deja, Adrast\xc4\x97jos, kaip ir Metid\xc4\x97s, orbitos yra sinchronin\xc4\x97s Jupiterio orbitos viduje, tod\xc4\x97l palydovas palengva art\xc4\x97ja prie planetos ir kada nors \xc4\xaf j\xc4\x85 nukris.'